
 Nr.4c-12/237/18.10.2022                                                                                                                                                                          

AVIZ
asupra proiectului de Lege pentru modificarea Legii educației fizice și sportului nr. 69/2000
 
În conformitate cu prevederile art. 95 din Regulamentul Camerei Deputaților, Comisia pentru cultură, arte, mijloace de informare în masă a fost sesizată, spre dezbatere și avizare, cu proiectul de Lege pentru modificarea Legii educației fizice și sportului nr. 69/2000, transmis cu adresa PL x 383 din 20 iunie 2022 și înregistrat la Comisie cu  nr. 4c-12/237/21 septembrie 2022.
	Potrivit dispozițiilor art. 62 din Regulamentul Camerei Deputaților, republicat,  cu modificările și completările ulterioare, membrii Comisiei au examinat proiectul de lege în ședința din 18 octombrie 2022. 
	Proiectul de lege are ca obiect de reglementare modificarea Legii nr.69/2000. Astfel, se preconizează instituirea zilei de 9 mai ca Zi națională a oinei, precum și instituirea obligației Federației Române de Oină de a prezenta, până la data de 1 octombrie a fiecărui an, activitățile propuse a se desfășura anul următor, pentru finanțarea directă de la bugetul de stat a programului național „Redescoperă Oina”.
	În urma finalizării dezbaterilor, membrii Comisiei pentru cultură, arte, mijloace de informare în masă au hotărât cu unanimitatea voturilor parlamentarilor prezenți, avizarea  negativă a inițiativei legislative.

                     PREȘEDINTE,                                          
                     Iulian BULAI                                 			  

